CELEX: 62016TN0141
Language: el
Date: 2016-04-04 00:00:00
Title: Υπόθεση T-141/16: Aγωγή της 4ης Απριλίου 2016 — Επιτροπή κατά ΙΕΜ

30.5.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 191/39
            
         Aγωγή της 4ης Απριλίου 2016 — Επιτροπή κατά ΙΕΜ
   (Υπόθεση T-141/16)
   (2016/C 191/51)
   Γλώσσα διαδικασίας: η ελληνική
   
      Διάδικοι
   
   
      Ενάγουσα: Ευρωπαϊκή Επιτροπή (εκπρόσωπος: S. Lejeune, εκπρόσωπος)
   
      Εναγομένη: IEM — Έργα — Έρευνες — Μελέτες περιβάλλοντος και χωροταξίας A.E (Αθήνα, Ελλάδα)
   
      Αιτήματα της ενάγουσας
   
   Η ενάγουσα ζητεί από το Γενικό Δικαστήριο:
   
               —
            
            
               να καταδικάσει την εναγομένη να καταβάλει το ποσό των 105 416,47 ευρώ πλέον τόκων υπερημερίας, με το επιτόκιο που εφαρμόζει η Ευρωπαϊκή Κεντρική Τράπεζα για τις πράξεις κύριας αναχρηματοδότησης την 1 Ιουλίου 2010 (2,0 %) πλέον ένα τοις εκατό (1,0 %), ήτοι συνολικά με επιτόκιο τρία τοις εκατό 3 %, υπολογιζόμενων από τις 6 Ιουλίου 2010 και μέχρι την ημέρα που το ποσό αυτό θα εξοφληθεί ολοσχερώς, αφαιρώντας 30 208 ευρώ (τα οποία κατεβλήθησαν δυνάμει συμψηφισμού στις 4 Σεπτεμβρίου 2010)· και
            
         
               —
            
            
               να καταδικάσει την εναγόμενη να καταβάλει τη δικαστική δαπάνη και τα έξοδα της παρούσας διαδικασίας.
            
         
      Ισχυρισμοί και κύρια επιχειρήματα
   
   Η παρούσα αγωγή, ασκηθείσα δυνάμει του άρθρου 272 της ΣΛΕΕ ενώπιον του Γενικού Δικαστηρίου, έχει ως αίτημα την έκδοση απόφασης η οποία να καταδικάζει την εναγομένη να καταβάλει στην Ευρωπαϊκή Επιτροπή το ποσό των 75 208,47 ευρώ, πλέον τόκων, σχετικά με τη σύμβαση FAIR-CT98-9544 για το έργο με τίτλο «Εξεύρεση νέας μεθόδου για τον καθαρισμό και ξεφλούδισμα φρούτων».
   Η Ευρωπαϊκή Επιτροπή επικαλείται ως κύρια νομική βάση την αθέτηση συμβατικών υποχρεώσεων της εναγομένης. Ισχυρίζεται συγκεκριμένα ότι το ποσό το οποίο καταβλήθηκε στην εναγομένη δυνάμει της προκείμενης σύμβασης, δεν χρησιμοποιήθηκε για την πραγματοποίηση οποιουδήποτε έργου σχετικού με τη σύμβαση, και ότι η εναγομένη δεν προσκόμισε κανένα σχετικό αποδεικτικό έγγραφο. Σε επικουρική βάση, η Ευρωπαϊκή Επιτροπή εγείρει αξίωση αδικαιολόγητου πλουτισμού της εναγομένης, όπως αυτή προβλέπεται στα άρθρα 904 και 908 του Αστικού Κώδικα.